**Izjava o izdavačkoj etici**

Potrebno je osigurati primjenu standarda etičkog postupanja svih strana koje sudjeluju u postupku objave - autor/i, urednik/ci časopisa, izdavač i recenzenti.

Izjava o izdavačkoj etici temelji se na preporukama i smjernicama za urednike časopisa temeljenih na najboljoj praksi Odbora za izdavačku etiku COPE (engl. *Committee on Publication Ethics*) - *COPE’s Best Practice Guidelines for Journal Editors*.

Svi radovi prijavljeni za objavu u *Zborniku Veleučilišta u Rijeci – Journal of the Polytechnic of Rijeka* prolaze anonimni recenzentski postupak. Recenzija je „dvostrano slijepa“. Glavni urednik i izvršni urednici ne mogu biti recenzenti radova koji se primaju za objavljivanje u *Zborniku*.

Objavljuju se isključivo radovi koji nisu objavljeni drugdje i koji imaju dvije pozitivne recenzije. Recenzenti recenziju dostavljaju na propisanom obrascu na kojem ocjenjuju rad, unose primjedbe i sugestije te predlažu kategorizaciju. Informacije o načinu provođenja recenzentskog postupka javno su dostupne na mrežnoj stranici časopisa.

U slučaju sumnji na zlorabu autorskih podataka, plagiranje, redundantnu publikaciju, lažiranje podataka ili sukobe interesa uredništvo časopisa postupit će prema preporukama Ministarstva znanosti i obrazovanja RH i COPE etičkog postupnika za urednike

(https://mzo.hr/sites/default/files/migrated/eticki-postupnik-za-urednike.pdf).

***Odgovornost autora***

**Izvornost, navođenje izvora i plagiranje:** Autori trebaju osigurati izvornost sadržaja rukopisa dostavljenog na razmatranje za objavu u *Zborniku*, a ako su u izradi rada koristili spoznaje preuzete iz radova drugih autora, moraju na primjeren način označiti/citirati drugog autora. Autori trebaju citirati publikacije koje su utjecale na određivanje prirode prikazanog istraživanja u članku. Plagiranje bilo koje vrste predstavlja ozbiljnu povredu izdavačkog ponašanja.

**Nepotrebni ili konkurentni podnesci:** Autor ne smije dostaviti na razmatranje za objavu u *Zborniku* rukopise koji opisuju isto istraživanje već objavljeno u nekom drugom časopisu. Također, autori ne bi smjeli slati svoje rukopise u bilo koji drugi časopis ili primarni izvor, dok se uzimaju u obzir za objavljivanje u *Zborniku*. Istovremeno podnošenje istog rukopisa za objavu u više časopisa predstavlja neetično postupanje i nije prihvatljivo.

Nakon prihvaćanja kategoriziranog rukopisa za objavu u *Zborniku* autor smije objaviti isti rukopis u drugom časopisu samo uz suglasnost Uredništva (sekundarna objava). Pri ponovnoj objavi članka, članak mora sadržavati podatak o tome gdje je članak prvi put objavljen.

**Standardi objavljivanja:** Autori koji objavljuju rezultate izvornih istraživanja trebaju prikazati točne podatke i objektivno razmotriti problem istraživanja te ukazati na značaj rezultata istraživanja. Podaci koji se koriste, na kojima se temelji istraživanje, trebaju biti točno navedeni. Rad treba sadržavati jasne i detaljne upute na korištene izvore kako bi se drugim istraživačima omogućila provjera rezultata istraživanja, odnosno repliciranje rada. Lažno ili svjesno i namjerno prezentiranje netočnih podataka predstavlja neetično postupanje i neprihvatljivo je.

**Autorstvo:** Autorstvo treba biti ograničeno na one osobe koje su značajno pridonijele oblikovanju, provedbi i interpretaciji prikazanog znanstvenog istraživanja u podnesenom rukopisu. Svi oni koji su značajno pridonijeli izradi studije trebaju biti navedeni kao koautori. Ostale osobe koje su na bilo koji drugi način znatno sudjelovale u izradi studije/ istraživačkog projekta, u određenim bitnim dijelovima istraživanja, trebaju biti navedene u odjeljku Zahvale.

Korespondentni autor treba osigurati da svi relevantni koautori budu naznačeni u članku, da su svi koautori vidjeli i odobrili konačnu verziju rukopisa te pristali na njegovo upućivanje u *Zbornik*.

**Sukob interesa:** Autori trebaju naglasiti postoji li ikakav sukob interesa tijekom inicijalnog podnošenja rukopisa. Autori rukopisa trebaju u rukopisu ukazati na financijski ili drugi sukob interesa koji bi mogao utjecati na rezultate istraživanja ili njihovo tumačenje. Autori trebaju navesti izvor financijske potpore za provedene studije koje su temelj podnesenih rukopisa.

**Otkrivanje značajnih pogrešaka:** Ako autor otkrije značajne pogreške ili netočnost u svom već objavljenom članku, obvezan je odmah obavijestiti urednika časopisa. Ako je moguće, pogreška će biti objavljena, dok će u protivnom članak biti povučen.

***Odgovornost urednika***

**Odgovornost:** Urednik *Zbornika* odgovoran je za sve ono što je objavljeno u časopisu. Urednik je odgovoran za donošenje konačne odluke koji će radovi dostavljeni na razmatranje biti objavljeni. Prilikom donošenja odluke o objavljivanju glavni urednik može konzultirati druge urednike i/ili recenzente.

**Pravednost i povjerljivost:** Rukopise ocjenjuje urednički odbor isključivo vezano uz intelektualni sadržaj. Evaluacija rukopisa ni na koji način nije podložna utjecaju rasne, spolne i vjerske pripadnosti, etničkog podrijetla, državljanstva, spolne orijentacije ili političke opredijeljenosti autora. Urednik i urednički odbor neće otkriti informacije o podnesenim rukopisima nikome drugome osim korespondentnim autorima, recenzentima i potencijalnim recenzentima, ostalim uredničkim savjetnicima i izdavačima.

**Akademska čestitost:** Urednički odbor treba zadržati potpuni akademski integritet i djelovati u skladu s intelektualnim i etičkim standardima. Ako je potrebno, urednik odmah treba objaviti ispravke, pojašnjenja, povlačenja i isprike. Urednik/ urednički odbor ispitat će sumnjiva ili lažna istraživanja ili bilo koji drugi oblik neprihvatljivog ponašanja. Isto tako, urednik/ urednički odbor ispitat će svako recenzentsko i uredničko neprihvatljivo ponašanje. Urednik/urednički odbor poduzet će odgovarajuće mjere ako se pojave pritužbe oko etičnosti dostavljenih ili već objavljenih članaka.

**Sukob interesa:** Bilo koji materijal koji je prikazan prilikom podneska rukopisa, a koji u konačnici nije objavljen, neće se koristiti u svrhu vlastitog istraživanja urednika bez pismene suglasnosti autora. Urednik/ urednički odbor će ideje ili povlaštene informacije dobivene tijekom pregleda rukopisnih podnesaka u potpunosti držati u tajnosti. Štoviše, urednik se obvezuje u potpunosti osigurati da bilo koji komercijalni prihod neće imati nikakav utjecaj na uređivačke odluke. Ako je urednik u sukobu interesa koji se odnosi na podnesene rukopise, donijet će odluku o vlastitom izuzimanju i ovlastiti ostale članove uredništva za pregled i razmatranje pristiglih rukopisa. U slučajevima kada članci moraju biti povučeni, kada se javlja sumnja oko neetičnosti objavljenih članaka, te kada se moraju izdati korekcije objavljenih članaka, urednik/ urednički odbor djelovat će u skladu s COPE smjernicama.

***Odgovornost recenzenata***

**Kvalificiranost i ažurnost:** Recenzenti pomažu uredniku prilikom donošenja uredničke odluke, kao i autoru (posredstvom komunikacije urednika s autorom), u svrhu poboljšanja kvalitete rukopisa. Svaki izabrani recenzent koji se ne smatra kvalificiranim za recenziju pristiglog rukopisa ili zna da neće biti u mogućnosti u predviđenom roku recenzirati rukopis, treba o tomu odmah obavijestiti urednika (koji će kontaktirati zamjenske recenzente) te se isključiti iz postupka recenziranja.

**Objektivnost:** Prilikom donošenja recenzentskog mišljenja recenzenti trebaju biti u potpunosti objektivni te izraziti svoje mišljenje jasno i argumentirano. Bilo kakva osobna kritika autora neprimjerena je.

**Navođenje izvora:** Recenzenti trebaju utvrditi relevantne izvore podataka koji u autorskom rukopisu nisu citirani. Svaka izjava u rukopisu koja predstavlja osvrt, izvedenicu ili argument koji je bio ranije objavljen, mora sadržavati citat. Recenzenti trebaju žurno obavijestiti urednika ako otkriju značajne sličnosti ili preklapanja teksta rukopisa u procesu razmatranja i teksta bilo kojeg drugog objavljenog djela.

**Povjerljivost:** Sa svim rukopisima koji su zaprimljeni radi recenziranja mora se postupati kao s povjerljivim dokumentima. Recenzentima nije dopušteno da prikazuju i/ili raspravljaju o dostavljenim rukopisima s drugim osobama, osim uz izričitu suglasnost urednika. Povlaštene informacije ili ideje koje su recenzenti doznali u postupku recenziranja ne smiju biti uporabljene za stjecanje osobne koristi recenzenata na bilo koji način.

**Sukob interesa:** Recenzenti ne smiju prihvatiti recenzirati rukopise u pogledu kojih postoji sukob interesa koji proizlazi iz natjecateljskih, suradničkih ili drugih odnosa s bilo kojim autorom, trgovačkim društvom ili institucijom koji su povezani s pristiglim rukopisom.